Huoltotunnelissa liikenneympyrä kiertää kalliopilaria.
**Keskustan huoltotunneli** (KeHu) on noin kahden kilometrin mittainen maanalainen liikenneväylä Helsingissä. Sen läntinen pää on Kampissa ja itäinen pää Kaisaniemessä, jossa väylä liittyy aikaisemmin rakennettuun Kluuvin vanhaan tunneliin.

Huoltotunneli alittaa osan kaupungin keskustaa ja se on tarkoitettu kiinteistöjen huoltoliikenteelle, mutta sen läntisen osan kautta kulkee myös kahden maanalaisen pysäköintilaitoksen liikenne. Maanalainen huoltoväylä siirtää kiinteistöjen huoltoliikennettä maan alle, ja tekee mahdolliseksi kävelykeskustan laajentamisen. Huoltoväylä vähentää myös jakeluliikenteen aiheuttamaa ruuhkaa ydinkeskustassa.

Vuosina 2005–2010 rakennetun uuden huoltotunnelin pituus on vajaa kaksi kilometriä, ja huoltoväylän rakentamisen yhteydessä saneeratun Kluuvin vanhan tunnelin pituus on noin yksi kilometri. Hankkeen kokonaiskustannukset olivat noin 90 miljoonaa euroa. Tunnelihankkeen pääsuunnittelija oli insinööritoimisto Saanio & Riekkola Oy, ja arkkitehtisuunnittelusta vastasi arkkitehtitoimisto CJN Oy. Tunnelin rakennutti Helsingin kaupunki ja sen hallinnoinnista vastaa kaupungin kokonaan omistama yhtiö Helsingin Väylä Oy. Tunnelille asetettiin aluksi suuret odotukset, mutta vain pieni osa keskustan kiinteistöistä on päätynyt käyttämään sitä. Liittymismaksua on pidetty liian suurena.

Liikennöinti ja pysäköinti
--------------------------

Sisäänkäynti Lastenlehdossa Kampissa.
Tunnelin läntinen osuus Kampista Keskuskadulle avattiin toukokuussa 2009, jolloin tunnelin varsinaisen käyttötarkoituksen mukainen tavara- ja huoltoliikenne pääsi ajamaan Stockmannin tavaratalon maanalaiselle huoltopihalle asti. Samalla avautuivat myös kaksi uutta tunnelin kautta liikennöitävää pysäköintilaitosta. Tunnelin itäinen osuus otettiin käyttöön syksyllä 2010, jolloin tunnelin uuden itäisen osan jatkeena olevan Kluuvin vanhan tunnelin peruskorjaus valmistui.

Yleinen ajoneuvoliikenne on sallittu Kampin suuaukon kautta kahteen pysäköintilaitokseen: Kampin pysäköintilaitokseen (P-City) ja Mannerheimintien alla olevaan Stockmannin pysäköintilaitokseen (Stockmann Aimo Park), jonne on pääsy myös Kalevankadulta.

Ajotunneli on muutoin kaksiajoratainen, paitsi entisen Kluuvinlahden paikalla olevan niin sanotun Kluuvin ruhjeen kohdalla on kummallekin liikennesuunnalle oma ajotunneli noin parinsadan metrin matkalla. Kohdan läpäisy vaati mittavaa kallion vahvistamista sekä ennen että jälkeen louhinnan. Lisäksi tunnelia louhittiin vain lyhyt pätkä kerrallaan. Liikennetilan leveys tunnelissa on 12,3 metriä ja ajoneuvon suurin sallittu korkeus 4 metriä. Pituutta ajoneuvolla voi olla korkeintaan 12 metriä.

Ajotunneli on normaalia katualuetta, ja liikennöintiä siellä valvoo poliisi. Suurin sallittu nopeus tunnelissa on 30 km/h, ja nopeusrajoitusta valvotaan kameroin.

Lähteet
-------

1. 1 2 3  Huoltotunneli vapauttaa Helsingin ydinkeskustaa kävelijöille  4.6.2012. Yle. Viitattu 20.10.2013.
2. 1 2  Keskustan huoltotunneli (PDF) Insinööritoimisto Saanio & Riekkola Oy.  Arkistoitu 24.9.2015. Viitattu 20.10.2013.
3. 1 2  Salomaa, Marja: Tällaisia ovat tunnelit, joista etsitään nyt pelastusta Helsingin keskustan ahdinkoon *Helsingin Sanomat*.  6.11.2023. Viitattu 9.11.2023.
4. ↑  Keskustan maanalainen huoltoväylä (PDF) (Projektikortti) Arkkitehtitoimisto CJN Oy. Viitattu 20.10.2013. [vanhentunut linkki]
5. 1 2 3  Kameravalvonta karsi kaahailua Kampin tunnelissa.  *Helsingin Uutiset*, 13.12.2010.  Suomen Lehtiyhtymä Oy. Artikkelin verkkoversio. Viitattu 20.10.2013.  (Arkistoitu – Internet Archive)
6. ↑  Keskustan huoltotunnelin viimeisen osan käyttöönotto  28.9.2010. Insinööritoimisto Saanio & Riekkola Oy.  Arkistoitu 30.8.2014. Viitattu 20.10.2013.
7. ↑  Rautiainen, Arto: Helsingin keskustan huoltotunneli valmis. (Internet Archivessa, tallennettu 19.4.2010) *Rakennuslehti*, 29.10.2009.  Suomen Rakennuslehti. Artikkelin verkkoversio. Viitattu 10.9.2014.

Aiheesta muualla
----------------

* Helsingin rakennusviraston huoltotunneli-esite